b'\n_START_ARTICLE_\nSalicilna kislina\n_START_SECTION_\nZgodovina\n_START_PARAGRAPH_\nNaravne proizvode, ki so vsebovali predhodnike salicilne kisline, kot sta na primer vrbovo lubje, ki vsebuje glikozid salicin, in olje zelenke, ki vsebuje metil salicilat, so \xc5\xbee v preteklosti uporabljali za zdravljenje revmatizma. Prvi zapis o uporabi zdravilnih pripravkov s salicilati iz mirte najdemo na egip\xc4\x8danskih papirusih, ki so nastali pribli\xc5\xbeno 1500 let pr.\xcb\x99n. \xc5\xa1. Hipokrat je v letih 460\xe2\x80\x93377 let pr.\xcb\x99n. \xc5\xa1. uporabljal topolov izvle\xc4\x8dek za zdravljenje o\xc4\x8desnih bolezni, vrbovo lubje s salicilati pa za zni\xc5\xbeevanje zvi\xc5\xa1ane telesne temperature in laj\xc5\xa1anje bole\xc4\x8dine pri porodih. Celzij je v za\xc4\x8detku na\xc5\xa1e ere opisal uporabo vrbovega listja kot analgetika. Rastlinske zdravilne pripravke s salicilati so poznali tudi na Kitajskem, v drugih delih Azije, v ju\xc5\xbenem delu Afrike in Ameriki. V srednjem veku in renesansi so uporabljali druge rastline s salicilati, kot sta zelenka (Gaultheria procumbens) in oslad (Filipendula ulmaria)._NEWLINE_Leta 1897 je Felix Hoffman sintetiziral acetilsalicilno kislino, da bi odpravil grenkobo salicilne kisline. Salicilna kislina in acetilsalicilna kislina sta bili med najzgodnej\xc5\xa1imi zdravili, ki so jih sintetizirali.\n_START_SECTION_\nIndustrijska raba\n_START_PARAGRAPH_\nV kemiji in farmaciji za nadaljnjo sintezo spojin, zdravil, v prehrambeni industriji prete\xc5\xbeno kot konservansov ali aditiv.\n_START_SECTION_\nDoma\xc4\x8da raba\n_START_PARAGRAPH_\nKot konservans za mno\xc5\xbei\xc4\x8dno doma\xc4\x8do rabo v obliki brezbarvnih kristalov. Pri tem je potrebno poudariti, da mnogi doma\xc4\x8di kuharji in kuharice v \xc5\xbeelji po u\xc4\x8dinku pretiravajo ter sipljejo dosti prevelike koli\xc4\x8dine. Na ta na\xc4\x8din lahko pride do kontraindikacij s podobnimi zdravili na podobni osnovi, npr. z Aspirinom ali Lekadolom.\n_START_SECTION_\nV zdravilnih pripravkih\n_START_PARAGRAPH_\nPri uporabi na ko\xc5\xbei deluje salicilna kislina v koncentracijah od 1 do 3\xc2\xa0% antisepti\xc4\x8dno in keratoplasti\xc4\x8dno (pospe\xc5\xa1uje poro\xc5\xbeenevanje ko\xc5\xbee), v vi\xc5\xa1jih koncentracijah pa keratoliti\xc4\x8dno (lu\xc5\xa1\xc4\x8di poro\xc5\xbeenele plasti poko\xc5\xbenice). Uporablja se v razli\xc4\x8dnih dermalnih farmacevtskih oblikah, na primer poznani so alkoholni losjoni za uporabo pri aknah, saj odma\xc5\xa1i pore in prepre\xc4\x8duje nastanke ogrcev.'